Read and Write application parameters in XML - CodeProject 10,870,323 members (68,371 online)
Gintas Last Visit: 31-Dec-99 18:00 Last Update: 16-Sep-14 18:13Refresh1 ‘Klerksdorp op rand van ineenstorting’ | Netwerk24
Deur Susan Cilliers 29 Januarie 2020 06:06
Die Matlosana-munisipaliteit in die Klerksdorp-omgewing se jaarlikse begroting is chaoties en die afgelope nege jaar al in die rooi, sê Chris Bester, DA-raadslid in die gebied.
Volgens hom is dit toe te skryf aan ’n “kultuur van wanbestuur en ’n swak stelsel vir die invordering van skuld op munisipale rekenings”.
“Indien dié en ander probleme nie verbeter nie, gaan die munisipaliteit heeltemal in duie stort.”
Bester sê een van die gevolge van die swak finansiële bestuur is dat die agterstallige diensteskuld oor jare nie reg bestuur is nie. Dit word op die geldstate as ’n verbysterende R3,9 miljard aangedui.
“Die munisipaliteit kan onmoontlik hierdie skuld afskryf; ek wil nou weet hoe hulle die situasie gaan beredder. Ingewikkelde prosesse sal hier gevolg moet word, terwyl die munisipaliteit se geldbestuur al die afgelope 15 jaar veel te wense oorlaat.”
Volgens Bester is mense in die Kanana-township naby Orkney die grootste wanbetalers met uitstaande skuld van sowat R1,1 miljard. “Gebiede soos Tigane, Khuma en Kanana koop hul elektrisiteit direk van Eskom, en betaal slegs 5% van hul water- en ander diensterekeninge. Die munisipaliteit tree nie teen wanbetalers op nie omdat hulle bang is hulle verloor stemme.”
Bester sê die munisipaliteit se geldsake is so benard dat daar geen geld oor is om krediteure en diensverskaffers van water, riool, elektrisiteit en vullisverwydering te betaal nadat salarisse, en die Eskom- en waterskuld, betaal is nie. “Infrastruktuur soos waterpompe, die rioolsuiweringsaanleg, paaie en straatligte word nie behoorlik in stand gehou nie. Minstens 80 munisipale voertuie is stukkend omdat dit nie behoorlik in stand gehou word nie.”
Die gebrekkige instandhouding veroorsaak onder meer dat Orkney voortdurend wateronderbrekings het en onverwerkte rioolvuil in die strate af vloei omdat dreine en rioolpype pal verstop is, sê Bester.
Kelebogile Moleko, woordvoerder van die Matlosana-munisipaliteit, sê die munisipaliteit het ’n kontantvloeiplan om sy krediteure te betaal. “Die raad het ook begroot vir die herstelwerk en instandhouding van infrastruktuur. Die probleme in Orkney is nie weens gebrekkige instandhouding nie, maar as gevolg van diefstal en vandalisme. Mense gooi vreemde voorwerpe in die rioolstelsel.”
Oor die beweerde wanbetaling sê Moleko die munisipaliteit het kredietbeheermaatreëls ingestel, wat onder meer waterbeperkings insluit. “Ons het ook deur middel van ’n tenderproses skuldinvorderaars aangestel.”
Meer oor: Matlosana-Munisipaliteit | Klerksdorp